钦定古今图书集成/明伦汇编/官常典/第766卷 > 杜微 五梁
## 钦定古今图书集成/明伦汇编/官常典/第766卷 > 杜微 五梁

按《蜀志》本传：“微字国辅，梓潼涪人也。少受学于广汉
任安，刘璋辟为从事，以疾去官。及先主定蜀，微常称
聋，闭门不出。建兴二年，丞相亮领益州牧，选迎皆妙
简旧德，以秦宓为别驾，五梁为功曹，微为主簿。微固
辞，轝而致之。既至，亮引见微，微自陈谢。亮以微不闻
人语，于坐上与书曰：‘服闻德行，饥渴历时，清浊异流，
无缘咨觏。王元泰、李伯仁、王文仪、杨季休、丁君干、李
永南兄弟、文仲宝等，每叹高志，未见如旧。猥以空虚，
统领贵州，德薄任重，惨惨忧虑。朝廷主公今年始十
八，天姿仁敏，爱德下士，天下之人，思慕汉室，欲与君

也’。”微自乞老病求归。亮又与书答曰：“曹丕篡弑，自立
为帝，是犹土龙刍狗之有名也。欲与群贤因其邪伪，
以正道灭之，怪君未有相诲，便欲求还于山野。丕又
大兴劳役，以向吴、楚。今因丕多务，且以闭境勤农，育
养民物，并治甲兵，以待其挫，然后伐之，可使兵不战，
民不劳，而天下定也。君但当以德辅时耳，不责君军
事，何为汲汲欲求去乎？”其敬微如此。拜为谏议大夫，
以从其志。五梁者，字德山，犍为南安人也。以儒学节
操称。从议郎迁谏议大夫，五官中郎将。